Julerim

Kristendom handler om

en pige der fik andres dom

de sagde: en løsagtig pige

Gud sagde: en jomfru uden lige

Sorthåret var hun og sød

Josef blev ganske blød

hun var den skønneste pige

ingen var hendes lige

De kysser hinanden ganske let

Dog kun når de ikke bliver set

der er en streng moral

for hver pige og karl

Med et ændres deres liv

pludselig er Maria gravid

englen sagde: Du skal føde Guds søn

barnet blev undfanget i løn

Maria så mere end forundret ud

dengang hun fik himmelsk bud

englen Gabriel kom og Maria dåned

det siges hun snart er i sjette måned

Sladret der blev i Nazareth

ofte blev der af Josef leet

men han og Maria var hinanden tro

med glæde lod de barnet gro

det blev vinter med regn og blæst

og nødvendig med ulden vest

der kommer aldrig sne som her

alligevel kan jøder fryse deres tær

bedst var der inden døre

Maria blev hele tiden større

den dag kunne snart komme

da hendes ventetid var omme

Hun kom ikke til at føde i fred

de blev alle jaget afsted

kejseren i Rom ville have skat

folk måtte rejse dag og nat

de sku til deres fædrene by

bare tage af sted uden kny

de drog til Bethlehem

for Maria var det slem

men når en kejser befaler

er det folket der betaler

med vanter og kamelhårskappe

begynder parret den lange etape

de rejser ad våde veje

håber på et sengeleje

til fods med andre folk

snakken går når de gør holdt

så lang en vandretur for en gravid

kan afkorte ni måneders ventetid

da Maria endelig når Bethlehem

var hver vé et kæmpe klem

for Josef var det svært at finde et sted

hvor Maria kunne lægge sig ned

forgæves gik han fra kro til kro

og tiggede om et kammer for to

afvist blev han i hver eneste dør

til sidst var han ved at bli skør

så tog Maria sagen i egen hånd

mellem kvinder er der tætte bånd

til køkkenet gik hun, hvor krokonen sad

efter at have lavet en masse mad

aldrig havde hun bespist så mange

hun var træt, dagene var lange

krokonen så, hvordan det var fat

Gud! der skal fødes et barn i nat!

hun førte Maria over i køernes bås

det var det eneste, der stadig ku’ fås

mørket lå over Betlehem

Josef og Maria havde fundet et hjem

udenfor piskede kolde vinde

med ét begyndte stjernen at skinne

den stod over stalden da to blev til tre

og Josef lagde sig ned på knæ

han hjalp Maria på bedste måde

de fik en søn af Gud Faders nåde

Josef tørrede og svøbte sin dreng

efter at have klippet hans navlestreng

det var en køn og velskabt fyr

der siden blev årsag til stort postyr

alt var fattigt, men dog en lykke

drengen blev lagt i en krybbe

stjernen lyste over stalden

hyrderne hørte en kalden

en engel fra oven

vækkede dem i deres soven

de så stjernens smukke lys

følte både glæde og gys

Englen fortalte: Frelseren er født

Englenes kor sang vældig sødt

hyrderne var bange

for englene var mange

siden bøjed de sig i stalden ned

og fortalte hvad der var sket

om frelsen for allesammen

som englene sang i sangen

Maria og Josef så forbavsede til

forstod at Gud var på spil

Maria havde følt det inderst inde

siden Gabriel havde rørt ved hende

alt hvad der skete var ikke tilfældigt

det skete på Guds bud og var vældigt

tænk: et barn født i skændsel

skulle vise verden Guds længsel

gæsterne var ikke kun fattige hyrder

men også vise mænd af høje byrder

for stjernetydere kan tyde en stjerne

når den lyser så tydeligt i det fjerne

stjernen over Bethlehem

var let at tyde for dem

her var mere end kongesøn

Gud selv var født i løn

smukke gaver bragte de staldens barn

skinnende stod de i staldens skarn

guld og røgelse og myrra skær

er for fattige en rigdom sær

Maria og Josef havde aldrig set lige

og fandt ikke et ord at sige

hyrder vismænd og dyre gaver

de ku ikke andet end falde i staver

Sådan fødes håbet til verden

i fattigdommen og smerten

Gud tænder lys over en fattig stald

kejseren tænker på tørre tal

måske fik han en masse skat

der skete dog vigtigere ting den nat

hele den gamle verden kom i skred

en ny sku bygges på kærlighed

det handler ikke om tal og penge

sådan som verden har troet længe

men om at livet bliver ægte og sandt

ikke bare fjas og tant

så derfor når vi siger glædelig jul

og mest af alt tænker på sylte og sul

skal vi ikke glemme det vigtigste af alt

at kærligheden også på os har kaldt